CELEX: C2004/201/46
Language: el
Date: 2004-08-07 00:00:00
Title: Υπόθεση T-207/04: Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων που ασκήθηκε στις 4 Ιουνίου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/23
            
         Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων που ασκήθηκε στις 4 Ιουνίου 2004
   (Υπόθεση T-207/04)
   (2004/C 201/46)
   Γλώσσα διαδικασίας: η ιταλική
   Η Ιταλική Δημοκρατία, εκπροσωπούμενη από τον avvocato dello Stato Antonio Cingolo, άσκησε ενώπιον του Πρωτοδικείου των Ευρωπαϊκών Κοινοτήτων, στις 4 Ιουνίου 2004, προσφυγή κατά της Ευρωπαϊκής Επιτροπής.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, αφενός, το σημείωμα υπ' αριθ. E2/LP D (2004) 712 της Επιτροπής, της 25ης Μαρτίου 2004, που περιήλθε σε αυτή στις 26 Μαρτίου 2004, με το οποίο η Γενική Διεύθυνση Περιφερειακής Πολιτικής της Ευρωπαϊκής Επιτροπής της κοινοποίησε την απόφαση βάσει της οποίας τα ποσά για την πληρωμή αυτών των προκαταβολών (προκαταβολών στο πλαίσιο συστημάτων ενισχύσεως για κάθε πρόγραμμα εμπίπτον στα αντικείμενα 1 και 2 πρέπει να καθορίζονται σαφώς στις μελλοντικές δηλώσεις πληρωμών, σύμφωνα με τα προβλεπόμενα στο προαναφερθέν έγγραφο του επιτρόπου Barnier, και, αφετέρου, όλες τις συναφείς και προηγηθείσες αυτού πράξεις,
            
         
               —
            
            
               επικουρικώς, και εφόσον χρειάζεται, να ακυρώσει τον κανονισμό (ΕΚ) αριθ. 448/2004 της Επιτροπής, της 10ης Μαρτίου 2004, που τροποποιεί τον κανονισμό (ΕΚ) αριθ. 1685/2000, ο οποίος θεσπίζει λεπτομερείς κανόνες εφαρμογής του κανονισμού (ΕΚ) αριθ. 1260/1999 του Συμβουλίου όσον αφορά την επιλεξιμότητα των δαπανών σχετικά με τις ενέργειες που χρηματοδοτούνται από τα διαρθρωτικά ταμεία,
            
         
               —
            
            
               εν πάση περιπτώσει, να ακυρώσει όλες τις συναφείς και προηγηθείσες πράξεις της προσβαλλομένης αποφάσεως,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα
   Η Ιταλική Δημοκρατία προσέβαλε ενώπιον του Πρωτοδικείου των Ευρωπαϊκών Κοινοτήτων το υπ' αριθ. E2/LP D (2004) 712 σημείωμα της Ευρωπαϊκής Επιτροπής, της 25ης Μαρτίου 2004, σχετικά με την πληρωμή προκαταβολών στο πλαίσιο των συστημάτων ενισχύσεως (επιχειρησιακό πρόγραμμα για την έρευνα, την τεχνολογική ανάπτυξη και την ανώτατη εκπαίδευση), καθώς και —εφόσον είναι αναγκαίο— τον κανονισμό (ΕΚ) αριθ. 448/2004 της Επιτροπής, της 10ης Μαρτίου 2004 (1), σε σχέση με την επιλεξιμότητα των δαπανών σχετικά με τις ενέργειες που χρηματοδοτούνται από τα διαρθρωτικά ταμεία.
   Προς στήριξη των αιτημάτων της σχετικά με το σημείωμα της 25ης Μαρτίου 2004, η προσφεύγουσα προβάλλει τα εξής:
   
               —
            
            
               παράβαση ουσιωδών τύπων λόγω απόλυτης ελλείψεως αιτιολογήσεως, καθώς και έλλειψη προσήκουσας νομικής βάσης της προσβαλλομένης πράξεως και μη τήρηση της διαδικασίας που προβλέπει ο εσωτερικός κανονισμός της καθής,
            
         
               —
            
            
               παράβαση του άρθρου 9 του κανονισμού (ΕΚ) αριθ. 438/2001 της Επιτροπής (2), λόγω μη τηρήσεως των προβλεπομένων σ' αυτόν λογιστικών κανόνων,
            
         
               —
            
            
               παράβαση του άρθρου 32 του βασικού κανονισμού (3) και του κανονισμού (ΕΚ) αριθ. 448/2004 της Επιτροπής, οι οποίοι εξαρτούν την πληρωμή των προκαταβολών από την απόδειξη και μόνον ότι το κράτος, που είναι ο «τελικός δικαιούχος», κατέβαλε τα σχετικά ποσά στους τελικούς αποδέκτες της χρηματοδοτήσεως,
            
         
               —
            
            
               παράβαση του κανονισμού (ΕΚ) αριθ. 448/2004, τόσο λόγω παραβιάσεως των αρχών της ίσης μεταχειρίσεως και της ασφάλειας δικαίου όσο και λόγω αντιφάσεων στην αιτιολογία της προσβαλλόμενης πράξεως.
            
         Όσον αφορά τον κανονισμό (ΕΚ) αριθ. 448/2004, η προσφεύγουσα προβάλλει τους ακόλουθους ισχυρισμούς:
   
               —
            
            
               παράβαση των κανόνων σχετικά με την επιλεξιμότητα των δαπανών που ορίζονται με τον βασικό κανονισμό,
            
         
               —
            
            
               παράβαση των κανόνων περί δημοσιονομικού ελέγχου (οι οποίοι δεν προβλέπουν τις υποχρεώσεις των οποίων την εκπλήρωση απαιτεί η Επιτροπή),
            
         
               —
            
            
               παραβίαση της αρχής της αναλογικότητας, καθότι η Επιτροπή απαιτεί συμπληρωματικά αποδεικτικά στοιχεία σε σχέση με τα προβλεπόμενα και τα αναγκαία,
            
         
               —
            
            
               παραβίαση της αρχής της μη αναδρομικότητας, δεδομένου ότι ο κανονισμός (ΕΚ) αριθ. 448/2004 περιέχει διατάξεις με αναδρομική ισχύ για 44 μήνες προ της εκδόσεώς του, γεγονός ασφαλώς απαράδεκτο λαμβανομένων υπόψη των γενικών αρχών για τη θέσπιση των κανόνων δικαίου.
            
         
      (1)  Κανονισμός (ΕΚ) αριθ. 448/2004 της Επιτροπής, της 10ης Μαρτίου 2004, για την τροποποίηση του κανονισμού (ΕΚ) αριθ. 1685/2000, ο οποίος θεσπίζει λεπτομερείς κανόνες εφαρμογής του κανονισμού (ΕΚ) αριθ. 1260/1999 του Συμβουλίου όσον αφορά την επιλεξιμότητα των δαπανών σχετικά με τις ενέργειες που συγχρηματοδοτούνται από τα διαρθρωτικά ταμεία, και για την κατάργηση του κανονισμού (ΕΚ) αριθ. 1145/2003 (ΕΕ L 72 της 11.3.2004, σ. 66).
   
      (2)  Κανονισμός (ΕΚ) αριθ. 438/2001 της Επιτροπής, της 2ας Μαρτίου 2001, για θέσπιση λεπτομερών κανόνων εφαρμογής του κανονισμού (ΕΚ) αριθ. 1260/1999 του Συμβουλίου όσον αφορά τα συστήματα διαχείρισης και ελέγχου των παρεμβάσεων των διαρθρωτικών Ταμείων (ΕΕ L 63 της 3.3.2001, σ. 21).
   
      (3)  Κανονισμός (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά Ταμεία (ΕΕ L 161 της 26.6.1999, σ. 1).